Toropeca

Toropeca () ir pilsēta Krievijas Tveras apgabala Toropecas apriņķī un tā administratīvais centrs. Pilsēta izvietojusies Valdaja augstienē, aptuveni 330 km uz rietumiem no Tveras pie Daugavas labā krasta pietekas Toropas.

Autoceļš M9 Maskava—Veļikije Luki—Latvijas robeža ved cauri Staraja Toropai apmēram 20 kilometrus uz dienvidiem no Toropecas. Pilsētā atrodas liela munīcijas noliktava, kas 2010. gados nodota Galvenās raķešu un artilērijas pārvaldes pārziņā.

 Vēsture 
Pirmo reizi Toropeca minēta Hipatija hronikas 1074. gada notikumu aprakstā kā Smoļenskas kņazistes pilsēta. 12. gadsimtā bija Novgorodas Republikas sastāvā, 14. gadsimta vidū to iekaroja lietuviešu dižkunigaitis Aļģirds, 1503. gadā Maskavija, 16. un 17. gadsimtā tā atradās Krievijas caristes rietumu pierobežā. 1580. gadā šeit notika Livonijas kara kaujas, 1632.—1634. gadā pilsētu iznīcināja lietuviešu karaspēks.

1708. gadā pilsēta nonāca Ingermanlandes guberņas, 1777. gadā Pleskavas guberņas sastāvā. 1935. gadā to iekļāva Kaļiņinas apgabala sastāvā.

Otrā pasaules kara laikā Toropecu 1941. gada 29. augustā ieņēma Vērmahts, bet 1942. gada 21. janvārī Sarkanā armija Toropecas-Holmas ofensīvas ietvaros.

Krievijas—Ukrainas kara laikā 2024. gada 18. septembra naktī Ukrainas bezpilota lidaparāti sagrāva Toropecas munīcijas noliktavu.

 Attēlu galerija 

 Atsauces 

 Ārējās saites